
Persongalleri

Jenny Lyng, eldste datter i familien Lyng, gift med Viktor Mørch

Viktor Mørch, arkitekt, gift med Jenny

Leif Lyng, Jennys far

Ingvald, Ivar, Josefine, Severin, Peder og Abelone Lyng, Jennys søsken

Kitty West, Leif Lyngs andre kone

Frida Isaksen, Jennys barndomsvenninne, Kittys datter

Gerhard Mørch, Viktors far

Nora og Wilhelm Mørch, Viktors søsken

Victoria Nikoline Falch, husfrue i Einarvikgata, enke

Ludvig Borgen, lærer

Hildur, husjomfru hos enkefru Falch

Brita, tjenestejente hos enkefru Falch

Gina Grøndal, Jennys venninne

Hans Ludvigsen, ingeniør, gift med Gina

Silja Ludvigsen, Hans Ludvigsens datter

Liv, Ginas datter med Jon Enoksen

Gjertrud Grøndal, Ginas mor

Sanna, Hallvard og Asbjørn, Ginas søsken

Kornelius Jensen, Gjertruds kjæreste

Pauline Storvik, Jennys venninne

Martha, Karen, Sara, Olaf og Randulf, Paulines søsken

Elida Dalen, Paulines mor, gift med Albert Dalen

Albert Dalen, Paulines far

Halvor Hagen, Jennys nabo på Hamna

Laura, tidligere kjøkkenjente på Kristiania Folkekjøkken

Leonora Bjerke, sosietetsfrue fra Kristiania

Ada Olsen, driver en tobakksforretning

Tore Simonsen, kjøpmannssønn

Gustav Granli, Kittys halvbror

Jytte og Eilert, Jennys venner i Volda

Karla Jensen, driver Jensens kolonial.


Slik sluttet forrige bok, Vårvise:

Hun gikk ut i entreen og låste opp, og blunket forundret da hun fikk se en ung dame med et barn på armen. Kåpen hennes var våt av regnet, og barnet klamret seg til henne.

– God dag. Er Victoria Nikoline Falch hjemme?

– Ja, det e ho. Kom innfor døra, så skal ej hente ho.

Den unge kvinnen steg innenfor, og Jenny gikk inn i dagligstuen for å finne enkefruen.

– Det e ei dame som spør etter dej.

– Si at jeg ikke har flere ledige rom.

Jenny nikket og snudde seg mot damen. – Ho he’kje ledige rom, så du må spørre en anna plass. Det ligg et hotell rett nedi gata …

– Det gjelder ikke overnatting, avbrøt kvinnen og heiste barnet høyere opp på hoften. – Jeg er nødt til å snakke med fru Falch personlig. Det haster.

– Å … Jenny gikk tilbake til enkefruen. – Det e best du kjem og snakka med ho sjøl. Det gjeld ikkje husrom.

Jenny ble stående i dagligstuen da enkefruen gikk ut i gangen. Hun hørte kvinnen si noe, og at enkefruen svarte henne, tydelig opprørt. Så smalt ytterdøren igjen, og like etter hørte hun barnegråt.

Jenny hastet ut i gangen, der enkefruen nå satt på kne på gulvet og forsøkte å trøste barnet. – Ka e det som skjer?

– Å, Jenny. Det har skjedd noe forferdelig!

Ålesund, våren 1906

Jenny stirret forskrekket på enkefruen. – Ej forstår ikkje? Ka e det som he skjedd?

Barnet hulket nå. – Mamma, mamma …

Jenny sank ned på huk foran dem, fullstendig forvirret. – Leverte ho ungen sin her? Sånn uten vidare? Kjenne du ho?

– Nei, nei, det er ikke slik. Victoria så ned på barnet med tårer i øynene. – Dette er ikke hennes sønn … Hun forsøkte så godt hun kunne å trøste det gråtende barnet. – Ikke vær redd, lille venn. Mormor skal passe på deg.

– Mormor … Jenny gispet innvendig og stirret forskrekket på den lille gutten, som var i toårsalderen, og innså at det var Ingas sønn.

– Ja, sa enkefruen stille. – Dette er lille Malvin.

– E faren her i byen?

– Å, Jenny, sa enkefruen og så med ett helt fortvilet ut. – Han lever ikke lenger.

– Ka du sei?

– Jeg vet ikke nøyaktig hva som har skjedd, men det var det hun sa. Og jeg rakk ikke å spørre så mye mer, for hun måtte gå igjen med en gang for å rekke båten nordover.

– Å, herregud, sa Jenny og strevde med å bevare roen. Barnet var tydelig oppskaket, så hun turte ikke å stille flere spørsmål, men inni henne tordnet det. Hvordan kunne den damen bare levere en liten gutt på døren som en pakke? Det var hjerteløst. – Ditta gjeng berre ikkje an! sa hun resolutt og grep kåpen sin på knaggen.

– Hva har du tenkt å gjøre, Jenny?

– Oss e nødt til finne ut ka som he skjedd, sa hun fort og steg ned i et par støvler. – Ej spring etter ho, sa hun og hastet ut gjennom døren uten å vente på svar.

Det var ikke mer enn et par minutter siden barnepiken hadde vært der, men da Jenny kom ut porten og kikket nedover gaten, var hun likevel ikke å se. Hun måtte ha kommet med en vogn, og da var hun antakelig snart nede på kaia igjen.

Hesteskyssene kjørte som oftest rake veien nedover Einarvikgata og til høyre bortover Toldbodgaten mot dampskipskaia, men farten var ikke alltid så veldig stor, så dersom hun løp, ville hun kanskje nå vognen før den kom ned på kaia.

Hun løftet skjørtene og la på sprang. Sinnet ulmet i henne, og det ble bare sterkere jo mer hun tenkte på måten dette var blitt gjort på. Victoria var riktignok guttens mormor, men det gikk jo ikke an å bare overlate ham til en som for ham var helt fremmed, på den måten. Stakkars gutt. Han var helt sikkert fra seg over av angst og i sorg etter at faren var død. I tillegg var det ikke lenge siden moren hadde reist fra ham.

I krysset der Skaregata gikk opp til høyre, fikk hun øye på en vogn. Hun var både sliten og andpusten, men hentet frem de siste kreftene sine og fortsatte videre. Da hun til slutt nådde igjen hestedrosjen, så hun at det var barnepiken som satt i den, men hun klarte  ikke å få frem en lyd, så andpusten var hun. I stedet viftet hun med armene.

Kusken måtte ha lagt merke til henne, for han saktnet farten og stanset. – E det nåkke gale? ropte han og gløttet ned på henne.

– Ej … må … Hun gispet etter pusten og pekte opp i vognen. – … snakke med ho der …

Da vognen stanset, hyttet barnepiken med neven. – Jeg har ikke tid. Jeg må rekke båten min …

– Det gjeng heilt fint, sa kusken rolig.

– Jeg har ingenting usnakket med deg.

– Du kan ikkje berre overlate guten til andre på den måten.

– Anklager du meg? utbrøt den ungen kvinnen og så sint ut. – Jeg har bare gjort som jeg fikk beskjed om.

– Ditta må du forklare litt nærmare.

– Jeg trenger ikke forklare noe som helst. Jeg har gjort min plikt og fraktet den skrikerungen til sin mormor. Jeg er faktisk helt utslitt etter den forferdelige sjøreisen. Han kastet opp hele veien, og …

– Vent no litt, sa Jenny. – Du må då forstå at guten e redd. E’kje faren hans nettopp død?

– Ja, det var det jeg ble fortalt. Skipet han var på, forliste med mann og mus. Og siden moren hans ikke er å få tak i, ba farfaren meg om å levere ham her. Og nå er jeg lei av dette.

– Stakkars gut. Jenny var helt himmelfallen over måten barnepiken snakket om denne tragedien på. Det virket som hun helt manglet evnen til å sette seg inn i hvor vanskelig dette måtte være for den lille gutten. – Du kan ikkje berre levere han slik, forstår du vel?

– Han er gjenforent med bestemoren sin nå, så da er jo alt vel og bra.

– Men han vil vel savne dej me?

Kvinnen fnøs. – Savne meg? Nei, hvorfor skulle han vel det? Jeg har bare kjent ham et par dager. Men nå har jeg dessverre ikke mer tid. Skipet mitt legger fra hvert øyeblikk. Hun banket i taket på vognen med paraplyen. – Kjør!

Da Jenny kom tilbake, hadde heldigvis gutten sluttet å gråte. Nå satt han ved kjøkkenbordet på Hildurs fang og drakk melk fra et krus.

– Korsen gjeng det?

Hildur bare ristet på hodet. – Ej veit sannelig ikkje. Ho Victoria e i sjokk, stakkar. Hun nikket mot finstuen. – Ho gjekk dit inn for å lese brevet.

– Brevet?

– Ja, det låg i veska til guten. Hun så lei seg ut. – Gå og snakk med ho, du, så skal ej ta mej av han lille Malvin. Hun klappet gutten på kinnet. – Vil du ha litt kake?

Jenny gjorde som hun sa. Selv om Victoria var kvikk og rask på alle måter, fryktet hun at dette ble rent for mye for henne.

Enkefruen satt og stirret ned på et ark da hun kom inn i dagligstuen. – Hvordan gikk det? spurte hun.

– Ej blei ikkje så mykje klokare, sa Jenny som sant var. – Hadde ho med et brev?

Victoria dyttet et lommetørkle opp mot øyekroken og snufset. – Ja, det er fra farfaren. Han forteller at båten som Carl Fredrik reiste med, forliste, og at ingen er funnet.

– Å, herregud … Kor hen då? Ej he’kje lest om nåkke forlis i det siste.

– Det skjedde ikke her til lands, men utenfor SydAmerika … Å, herregud! Det er så fryktelig. Hun begynte å gråte høylytt, og skuldrene hennes ristet.

– Å, kjære dej. Jenny gikk bort og omfavnet henne.

Enkefruen lente seg mot henne. – Han ber meg om å gi beskjed til Inga, snufset hun, – men jeg aner jo ikke hvor hun er …

Jenny ante ikke hva hun kunne si for å trøste. Det var mange måneder siden Inga hadde reist til England sammen med en annen mann, og ingen visste nøyaktig hvor hun var. Det siste de hadde fått vite, var at hun hadde vært i London, men det var lenge siden nå. – Oss e nødt til å kontakte politiet og etterlyse ho.

– Ja, selvfølgelig … Hun er jo nødt til komme hjem nå og ta seg av gutten.

Jenny fryktet at det ville bli vanskelig å finne Inga, men hun sa ingenting om det. Hun ønsket ikke å ta fra enkefruen alt håp allerede.

– Farfaren er syk, så han har ingen mulighet til å ta seg av ham, og det er ingen andre slektninger på deres side, sa enkefruen med et sukk.

Jenny strøk henne over skulderen. – Han e i det minste trygg her med dej.

– Ja, men jeg er ikke noen ungdom lenger. Gutten trenger moren sin, Jenny.

I Skaregata

Da Pauline var ferdig på arbeid om ettermiddagen, gikk hun rett opp i leiligheten og sank ned på sofaen i stuen. Tores far var blitt innlagt på sykehuset, og hun hadde vært alene om ansvaret for krambua hele dagen. Nå lente hun seg fremover og skjulte ansiktet i hendene. Hun følte seg helt segneferdig, men også svært engstelig fordi hun hadde blødd …

Tankerekken ble avbrutt da moren plutselig sto i døren. – Pauline, ka som he skjedd? E det nåkke gale? Paulines mor hadde alltid hatt en egen evne til å lese henne.

– Å, ja … Pauline kjente at gråten ikke var langt unna.

– Ka det e? Moren kom bort til henne.

– Faren til han Tore he fått slag. Han ligg på sjukehuset no, og det e alvorlig.

– Ka e det du sei? Moren sank himmelfallen ned på en stol. – Du gode gud … Slag? Det e jo forferdelig!

– Ja, det e fryktelig. Han Tore tek det veldig tungt. Ingen hadde trudd at nåkke sånt skulle skje. Det va ryggen som plaga han mest … Hun sukket skjelvende. Det hadde vært et voldsomt sjokk å se den syke mannen bli fraktet bort i sykevognen, men også å se hvor fortvilet Tore var. – Han Tore, stakkar, va helt ifrå sej.

– Det kan ej godt forstå, sa moren medfølende. – Og no som dei held på med å bygge ny butikk. Å, jøye mej.

– Det e meininga e at det skal ver innflytningsklart til jul.

– Veit du korsen det gjeng med han? Vil han stå det over?

– Ingen veit. Han Tore va innom en tur midt på dagen i dag. Han ser ganske svart på det.

– Så du he vør åleine om alt i dag, du då?

Pauline nikket. Hun strøk hånden trett over ansiktet. Hun hadde ikke hatt en ledig stund hele dagen, så hun lengtet etter å legge seg ned og slappe litt av.

Moren strøk henne trøstende over armen. – Vennen min, sa hun mykt. – Men du klarte vel brasene godt, du. Ej he hørt mange som skryt veldig av …

– Mamma, avbrøt Pauline og så trett på moren. – Ej e nødt å legge med nedpå litt.

– E du dårlig? Moren så undersøkende på henne.

– Ej he heilt utslitt.

– Å, kjære … Vil du ikkje komme ned å få en matbit først? Ej he nystekt fisk.

– Nei, ej orka ikkje nåkke no, mamma. Og dessuten sov ej dårlig i natt … Hun var på nippet til å røpe at hun hadde blødd litt, men tok seg i det. Det var fortsatt et håp …

Moren reiste seg, så strakte hun seg frem og klappet henne mykt på kinnet. – Legg dej nedpå, du, så tek ej mej en tur opp seinare.

Pauline nikket takknemlig, og straks moren var forsvunnet ned trappen, hastet hun ut på toalettet ved kjøkkeninngangen. Hun hadde skiftet bind en gang i løpet av dagen, men ante ikke om det hadde kommet noe mer. Hun hadde faktisk ikke hatt tid til å tenke på det, heller, for kundene hadde oppholdt henne hele tiden …

Det var ikke fritt for at hjertet dunket nervøst i brystet da hun heiste opp skjørtene og trakk av seg undertøyet. – Å, herregud, jamret hun da hun så at hele bindet var gjennomtrukket av blod. Til og med undertøyet og underskjørtet hadde fått blodflekker. Nå var det ingen tvil om at hun mistet barnet … Hun kvalte et hulk og tok seg kraftig sammen, for hun var nødt til å stelle seg og så komme seg i seng. Hun grep en vaskeklut og vasket seg fort nedentil.

Først da hun hadde lagt seg og trukket dynen over seg, lot hun tårene strømme fritt. Pauline hulket ned i puten, og hele kroppen skaket. Det var så sårt, så sårt. De hadde blitt så glad da de fant ut at de skulle bli foreldre, og hadde til og med begynt å fundere på hva barnet skulle hete … Hva ville Ivar si nå? Hun klarte nesten ikke å tenke på det. Enda godt at de ikke hadde fortalt det til foreldrene ennå.

Hun gråt seg i søvn, men våknet brått da hun kjente en dytt i skulderen og lisje-Saras lyse stemme.

– Du må våkne!

Pauline så seg forvirret rundt. – Ka det e?

– Ho mamma ba mej sei at klokka e seks, og at ho he varma oppatt middagen …

– Å … Pauline snudde seg i sengen, og det gikk et par øyeblikk før hun husket hva som hadde skjedd. Med en gang knøt det seg i vondt i brystet, og hun stønnet svakt. – Sei at ej kjem om ei stund. Ej må kvile litt til …

– Men … ho mamma venta nede.

– Ej veit, sa Pauline. – Men akkurat no må ej berre kvile mej.

Sara studerte henne med store blå øyne. – E du sjuk?

– Berre trøtt.

– Kjem han til å dø?

– Ken?

– Han kjøpmann Simonsen.

– Å, han … Det stakk vondt i henne fordi hun hadde glemt Tores far, men hun hadde hatt inderlig nok med seg selv. – Ej veit ikkje, Sara. Han e veldig sjuk.

– E han Tore lei sej?

– Ja, det e han …

Sara bet seg i leppen og så på henne med store triste øyne. – E du me det?

– Ja … Hun svelget tungt. Lillesøsteren var ikke mer enn seks år, men hun forsto mye mer enn man skulle tro. – Ej e fryktelig lei mej, hvisket hun gråtkvalt. Hun kunne ikke fortelle om den egentlige grunnen, i hvert fall ikke før Ivar kom tilbake fra Hamna.

– Ej kan ver her og trøste dej, hvis du vil.

Pauline smilte gjennom tårene. – Ej kan trenge en klem.

Sara smilte litt, så bøyde hun seg frem og la de små armene omkring henne. Pauline klemte henne inntil seg og kjente hvor inderlig godt det var å ha lillesøsteren der akkurat nå. – Ej e glad i dej, lille venn, hvisket hun mot håret hennes.

I Einarvikgata

Jenny og enkefruen satt i dagligstuen sammen med betjent Holte da Viktor kom hjem den kvelden.

– Men i alle dager! Har det skjedd noe alvorlig? Det var ikke hver dag at de fikk besøk av politibetjenten, så Viktor så svært bekymret ut da han kom over gulvet.

– Ja, det har det, sa enkefruen med et sukk. – Min svigersønn er død.

– Hva? Er han død?

Enkefruen nikket. – Ja, det er grusomt. Hun dyttet et lommetørkle opp mot øynene.

– Hva skjedde? Han satte seg ved siden av Jenny og grep hånden hennes. – Dette er jo forferdelig.

– Skipet han seilte med, gikk ned. Det er det eneste jeg vet. Og i dag kom den lille sønnen deres hit til meg …

– Sønnen? Kom han hit? sa Viktor, som om han ikke helt kunne tro hva som ble sagt. – Men han er vel ikke store karen?

– Han er bare to år … Stemmen hennes brast, og hun skjulte ansiktet i lommetørkleet.

Jenny reiste seg og la hånden på skulderen hennes. – Stakkars, dej, hvisket hun mykt. Det var et stort sjokk for enkefruen, så det var ikke noe rart at hun ikke klarte å tøyle følelsene sine.

– Stakkars liten … Nå er han foreldreløs …

– Mora leve endå, Victoria, trøstet Jenny.

– Hva hjelper vel det, når hun ikke vil ha noe med sønnen å gjøre. Nå var stemmen hennes hard og bitter. – Ingen drar fra det lille barnet sitt på den måten. Jeg innbilte meg at faren var hjemme og tok seg av ham, men det viser seg at gutten har blitt ivaretatt av tjenestefolket hele tiden. Og han kjente overhodet ikke piken som tok ham med seg hit. Det som har skjedd, er nok risset inn i minnet hans for alltid …

Jenny strøk henne over armen og mumlet trøstende ord. Deretter gløttet hun hjelpeløst opp på Viktor, som betraktet dem alvorlig. – Oss skal gjer det oss kan for å hjelpe, hvisket hun.

– Ja, det skal vi, nikket Viktor. Han lente seg frem og klappet Victoria på skulderen.

– Takk …

– Betjenten he lova å gjer ka han kan for å finne ho Inga, fortsatte Jenny.

– Men England er så stort, sukket enkefruen. – Det vil være som å lete etter nåla i høystakken.

– Det har du dessverre helt rett i, sa herr Holte. – London er en stor by, men engelskmennene er flinke politifolk. I Scotland Yard har de ansatt de beste folkene, og mange av dem er eksperter på forsvinningssaker.

Enkefruen snufset. – Når du legger det frem slik, føler jeg meg litt roligere.

– Inga er ikke den første som har forsvunnet der borte. Og for alt vi vet, tar hun kanskje kontakt selv. Hun lovet jo at hun skulle gjøre det.

– Ja, men det var for snart fem måneder siden, så jeg tviler litt på at det vil komme noe brev …

– Victoria, sa Jenny litt oppgitt. – Du kan ikkje tenke det verste. Du må bevare håpet.

– Jeg prøver så godt jeg kan, men jeg klarer det bare ikke. Den lille gutten trenger sin mor, ikke en gammel bestemor …

Herr Holte så ubekvem ut der han satt. Han kremtet et par ganger. – Din datter har i det minste gitt beskjed om hvilket land hun er i, og du har gitt meg en god beskrivelse og endatil et fotografi av henne. Jeg skal sende det over med det samme. Herr Holte lukket notisboken, som han nettopp hadde skrevet i, og reiste seg. – Fru Falch, sa han og så beklagende på henne. – Jeg skjønner at dette er tungt for deg, men jeg skal gjøre hva jeg kan for å finne datteren din. Jeg tar straks kontakt med kollegene mine i London og får dem til å sende ut en etterlysning, og lover å gi beskjed straks jeg vet noe mer. I mellomtiden får du forsøke å bevare håpet.

– Takk, betjent. Det var snilt av deg å komme hit på så kort varsel.

Herr Holte tok på seg hatten før han nikket til farvel, og Viktor fulgte ham så ut i gangen.

– Hva skal jeg gjøre hvis vi ikke finner henne? sa Victoria med skjelvende stemme. – Malvin har jo ikke flere slektninger, bortsett fra farfaren, da, men han har hatt problemer med hjertet i lang tid.

– Ej forstår at du e bekymra, men guten e heldig som he dej.

– Jeg er for gammel til å …

– Slutt å sei det heile tida, sa Jenny strengt. – Du e ei usedvanlig kvikk dame med hjertet på rette plassen. Han lisje-Malvin kunne ikkje ha fått det bedre enn her.

– Jeg håper du har rett, sukket enkefruen. – Men han gråt så sårt i sted … Det skar meg i hjertet. Jeg klarer nesten ikke tenke på det.

– Ungen he fått sjokk, så det e’kje rart. Men ej trur det gjeng berre et par daga før han finn sej til rette.

– Tror du det?

– Ja. Ho Hildur fekk han til å smile i stad, såg du ikkje det?

– Ja, du har rett i det …

– Han e så liten endå at han ikkje forstår kor foreldra e. Lat oss heller prøv å gjer det fint for ham så lenge han e her, at det blir som en slags ferietur for han.

– Ferietur?

Jenny nikket. – Ja, tenk at oppholdet e midlertidig, og gled dej heller over det så lenge det vare.

– Å, Jenny … Fru Falch smilte plutselig. – Så klart er det det jeg må gjøre. Når Inga kommer for å hente ham, ser jeg ham sikkert ikke igjen på … Hun tidde brått, men så smilte hun igjen. – Jeg skal gjøre mitt ytterste for at han at han skal trives. Når han en gang drar herfra, vil jeg at han skal minnes sin mormor med et smil om munnen.

